Гэта ў поўнай меры на працягу звыш 20-і гадоў ажыццяўляецца высілкамі сяброў клуба “Спадчына”. Сярод іх шмат прафесійных мастакоў, гісторыкаў, журналістаў, якія лічаць сваім гонарам ўшанаваць імёны першых прэзідэнтаў Беларускай Народнай Рэспублікі, міністраў і дзеячоў Ураду БНР, на долю якіх выпаў сапраўды варты жыццёвы чын – несці ідэалы Незалежнасці і годна рабіць сваю справу ў эпоху распаду Расійскай “турмы народаў” і паўстання на яе аскепках новай імперыі – бальшавіцкай Расіі. Мэта гэтай працы – давесці сучаснікам, што беларуская Незалежнасць не была нейкай нечаканасцю, а вынікам самаахвярнай працы, ахвяраў лепшых прадстаўнікоў беларускага народа, імёны якіх за савецкім часам выкрэсліваліся з падручнікаў, з народнай памяці. Каб яны не маглі асэнсаваць тое, што без гістарычнай перамогі прыхільнікаў незалежнасці над “аўтанамістамі” ў 1918 годзе, сённяшняя Беларусь мела б у Расійскай Федэрацыі такі ж дзяржаўныя правы, як мае, скажам, Мардоўская аўтаномія! Ні пра якую незалежную Беларусь размовы весці нельга было б! Таму мы павінны не толькі ведаць імёны тых дзеячаў, якія стаялі ў вытокаў незалежнасці Бацькаўшчыны, сфармулявалі яе мэты і вызначаілі сродкі яе дасягнення, на тагачаных прававых падставах ажыццявілі крокі да таго, каб гэтыя мэты пачалі спраўджвацца. Насуперак ўсім гістарычным акалічнасцям і цяжкасцям, якія самі праз дзесяткі гадоў стварылі ўмовы для развалу СССР, рухаліся ў бок рэалізацыі ідэалаў незалежнасці . І гэта – гістарычная перамога БНР, а з ёй і тых тысячаў беларускіх герояў – інтэлектуалаў, духоўнікоў, вайскоўцаў, працаўнікоў і сялянаў, хто аддаваў жыццё, каб жыла Беларусь. Гэтымі пачуццямі павагі і даніны памяці Беларускім Тытанам прасякнута не адно мастацкае палатно са збору Музея выяўленчага мастацтва ў Старых Дарогах (фонд А.Белага).